רוברט אוקסמן

**רוברט אוקסמן** (באנגלית: **Robert Oxman**) הוא אדריכל, חוקר ומרצה. הוביל את לימודי האדריכלות בארץ במשך כארבעה עשורים. לתיאוריות שלו ולשיטותיו הייתה השפעה מכוננת על לימודי העיצוב ועל הבניית ידע אדריכלי, כמו גם על מוסדות המלמדים אדריכלות ועל התרבות האדריכלית בישראל. אוקסמן שימש סגן דיקן ודיקן הפקולטה לאדריכלות בטכניון במשך למעלה מעשור. הוא בלט בפעולותיו להפיכת העיצוב לתחום ידע מבוסס מחקר. הוא העמיד דורות של בוגרים ובוגרות, ביניהם כמה מהדמויות הבולטות והמובילות בתחום האדריכלות המעשית והמחקרית בארץ ובעולם.

## ביוגרפיה
רוברט אוקסמן נולד וגדל בבוסטון, ארצות הברית. הוא רכש את השכלתו האקדמית באוניברסיטת הרווארד (תואר ראשון, 1958, בהצטיינות יתירה) ותואר שני מ-Harvard Graduate School of   Design (GSD) בשנת 1966. הוא הוסמך כאדריכל בארצות הברית בשנת 1970. אחד הפרויקטים העצמאיים הראשונים שלו היה מערכת תכנון לבנייה טרומית עצמאית עבור כפרי הדייגים של פוארטו ריקו (1968). הפרויקט התפרסם ברחבי העולם וזכה לפרס בינלאומי עבור תכניו החברתיים והעירוניים ורגישותו לסגנון המקומי של הכפרים בפוארטו ריקו על אף שבוצע במסגרת בנייה תעשייתית.

ב-1972 עלה אוקסמן לישראל והחל את מחקר הדוקטורט שלו בפקולטה לארכיטקטורה ובינוי ערים בטכניון לצד הוראה בפקולטה. הוא קיבל תואר דוקטור ב-1978. עבודת הדוקטור שלו עסקה במחקר והגדרה של הסוגים, המאפיינים וההשפעות של אחד מנושאי המפתח בתכנון אדריכלי: גמישות בארכיטקטורה. אוקסמן שיתף פעולה עם האדריכל ההולנדי John Habraken , מייסד מרכז המחקר SAR (Stichting Architecten Research). הוא יצר קשרים הדוקים עם האוניברסיטה הטכנית של איינדהובן בהולנד, בחקר "בנייה פתוחה" גמישה, שאפשרו שיתוף פעולה מדעי, חינוכי ומקצועי רב-ערך.

במסגרת שיתוף הפעולה הדו-לאומי הזה, הקים אוקסמן סמינרי-סדנה מרוכזים בישראל ובהולנד, שמטרתם הייתה להתוות דרך למציאת נושאי מחקר ראשוניים. הסדנאות הולידו פרסומי מחקר רבים, והמריצו עבודות מ.א. באדריכלות בשתי הארצות, שייצרו ידע אדריכלי חדש (בין אלה, למשל, ספריו של אוקסמן "חדוות התחביר" (The Joy of Syntax) ו"אמנות התכנון" (Art of the Plan).

משנת 1972 ועד פרישתו לגמלאות ב-2011 לימד אוקסמן בפקולטה לארכיטקטורה טכניון. הוא פרסם עשרות מאמרים וספרים (לעיתים בשותפות עם פרופסור רבקה אוקסמן). מחקריו עוסקים בגישות מבוססות מחקר באדריכלות ובניין ערים, חשיבותו של ידע בין-תחומי בעיצוב בקשר שבין האדריכל והמהנדס, תפקיד המחשב בתהליכי העיצוב, וחשיבותה של תיאוריה כללית של עיצוב ממוחשב בעיצוב האדריכלי.

אוקסמן היה חוקר אורח באוניברסיטאות מובילות בעולם, ביניהן בית הספר לאדריכלות באוניברסיטת סידני , אוסטרליה (1987-1986), GSD באוניברסיטת הרוורד  (1987, 2001-2000), בית הספר לאדריכלות והנדסה באוניברסיטת אדלייד (1989), בית הספר לאדריכלות ובינוי ערים במכון הטכנולוגי של מסצ'וסטס MIT (1994-1993) , קולג' לעיצוב סביבתי באוניברסיטת ברקלי, קליפורניה  (2001). בשנים 2004-1999 היה חבר בוועדה המייעצת לתוכנית לתואר שני באדריכלות במכון לאדריכלות בדסאו (DIA), גרמניה.

### חיים אישיים
רוברט אוקסמן היה נשוי לפרופ' רבקה אוקסמן (2025-1948). לזוג שתי בנות: פרופ' נרי אוקסמן והאמנית קרן אוקסמן.

## תרומה לחינוך אדריכלי ולקידום איכות אדריכלית בישראל
אוקסמן שילב בקורסים שלימד היסטוריה, תיאוריה ועיצוב באדריכלות. לראשונה הוא הוסיף לתוכנית הלימודים קורס בתיאוריה של האדריכלות, ושם דגש מיוחד לחשיבות של תיאוריות וידע בתהליך התכנון. זמן קצר לאחר שהשלים את מחקר הדוקטורט, הוא התמנה כראש תוכניות הסטודיו לעיצוב לתלמידי השנה הרביעית והחמישית, שהיו תוכניות מפתח בתוכנית הלימודים. במסגרות הסטודיו הוא הדגיש בעקביות את הגדרת אופי הידע בעיצוב, תפקיד המחקר בעיצוב, ועיצוב מעשי כסוג של מחקר שביכולתו לייצר ידע.

השינוי שעבר הסטודיו מ"מגמה מקצועית" בלבד ל"מגמה של ידע ומחקר", חולל בהדרגה מהפכה בלימודי העיצוב בטכניון. את מחקריו ופרסומיו הקדיש פרופ' אוקסמן להגדרת ידע אדריכלי ועיצובי, נושא העומד במרכז ביסוסה של האדריכלות כדיסציפלינה. הוא עסק גם בגיבוש תיאוריה כללית העוסקת בתפקיד המחשב בעיצוב אדריכלי, כצורה חדשה של חשיבה עיצובית. שני נושאים אלה מקדמים את מקצוע האדריכל ובונה הערים.

אוקסמן התמנה לסגן דיקן וראש המחלקה לארכיטקטורה, ובין השנים 2000-1998 שימש כדיקן הפקולטה. בתפקידו זה המשיך לגבש תוכניות שעיקרן ידע ומחקר בלימודי העיצוב. הוא היה מרצה מוערך ומבוקש וקיבל את הערכת הסטודנטים והסטודנטיות כ-"מרצה מצטיין" של הפקולטה לארכיטקטורה ובינוי ערים בשנים 1995, 1998 ו-2000.

במקביל לעבודתו כפרופסור בטכניון, פעל אוקסמן בזירה הציבורית לקידום חינוך אדריכלי ואיכות אדריכלית בישראל. מעמדו הרם בקהילה האדריכלית הביא להזמנתו לשמש חבר בוועדות מקצועיות וממלכתיות רמות דרג, כגון ועדות המל"ג (חבר בוועדה להערכת התכנית ללימודי עיצוב פנים במכללה למנהל, 1997-1996; חבר המועצה הגבוהה למינוי פרופסורים במקצועות ההומניים, בהוראה ובאמנות, 2011-2006). ב-1992 אוקסמן שימש חבר בוועדה מייעצת של אדריכלים ופרופסורים (אברהם יסקי, רם כרמי, יעקב רכטר, דן חבקין, דן איתן, נורית כנען-קדר, עדינה מאיר-מריל ורוברט אוקסמן), להקמת בית הספר לאדריכלות ע"ש עזריאלי בפקולטה לאמנויות באוניברסיטת תל אביב. הפרופסורים אוקסמן וחבקין כתבו את התכנית הראשונה ללימודי האדריכלות בבית הספר.

בשנים 2011-2004 לימד במחלקה לעיצוב פנים מבנה וסביבה במכללת שנקר לאמנות, עיצוב והנדסה. באותה תקופה הוא ייסד בשנקר את בית הספר לתארים מתקדמים והיה הדיקן שלו. ספרו החדש על הטיפולוגיה של גורדי השחקים יצא ב-2024.

### פרסים
1968 - Progressive Architecture Design Award for Fishing Villages of Puerto Rico

1973 - פרס קנייה בתחרות לתכנון בניין העירייה בראשון לציון (בשיתוף יוסף אידלמן ורבקה אידלמן-אוקסמן)

1992 - פרס EAAE הבינלאומי עבור כתיבה מקורית בנושא חינוך אדריכלי וציון לשבח עבור העבודה "יסודות העיצוב" מטעם האגודה האירופאית לחינוך אדריכלי (European Association for Architectural Education) (אנגלית).

1997 - פרס על תרומה יוצאת דופן לחינוך האדריכלי בישראל מטעם אגודת האדריכלים בישראל .

### שיפוט בתחרויות אדריכליות
טקסט=|ממוזער|האגף החדש של מוזיאון תל אביב לאמנות ע״ש שמואל והרטה עמיר, 2011. אדריכל פרסטון סקוט כהן.
אוקסמן הוזמן לשמש חבר בוועדות שיפוט של תחרויות תכנון מרכזיות בישראל, ביניהן:

* פרס רכטר למצוינות באדריכלות, בשנים 1989, 1990, 1991, 1992, 1996, 2003, 2005
* תחרות הקריה הלאומית לארכאולוגיה של ארץ-ישראל בירושלים (2002)
* תחרות בינלאומית לתכנון האגף החדש של מוזיאון תל אביב (2003, 2004)
* תחרות לתכנון תוכנית אב לקמפוס החדש של שנקר ברמת גן ולתכנון בניין בית הספר למוסמכים בקמפוס (שימש יו"ר ועדת הקמפוס בשנקר וראש צוות השיפוט, 2008)
* חבר הוועדה הראשונה (לצד יעקב רכטר, עדה כרמי-מלמד ומיכה לוין) לבחירת העבודות לביתן הישראלי  בביאנלה החמישית לאדריכלות בוונציה  (1991). בשנת 1991, לראשונה בביאנלה לאדריכלות בוונציה הוחלט שהתצוגה תהיה בביתנים הלאומיים של המדינות השונות.

### תלמידי אדריכלות מעשית ומחקרית
אוקסמן לימד והכשיר דורות של אדריכלים ואדריכליות בולטים בישראל. הם תרמו לפיתוח התרבות האדריכלית של ישראל מבחינה אינטלקטואלית, תאורטית וחברתית, כמו גם במנהיגות מקצועית, ביניהם: עירית כוכבי, מוטי כסיף, אמיר מן, דגן מושלי, עמי מור, דן פרייס, אורי שטרית, שמעיה צרפתי, צדיק אלייקים.

אוקסמן הנחה עבודות תזה ודקטורט ויצר דור המשך של חוקרים וחוקרות. רובם ממשיכים במחקר ובחינוך של חוקרים עתידיים להיסטוריה התרבותית, החברתית, האדריכלית והעירונית של ישראל. ביניהם: Prof. Dr. Henri Achten, פרופ' שרגא קירשנר, פרופ' ד"ר הדס שדר, ד"ר צבי אלחייני, ד"ר סיגל דוידי.

### ספריו
ממוזער|רוברט ורבקה אוקסמן, 1990, כריכת הספר The Joy of Syntax |ימין

* Oxman, R.M., Radford, A. & Oxman, R. E., The Language of Architectural Plans. Royal Australian Institute of Architects, Educational Division, Canberra, 1987.
* Republished and Distributed in Europe by ECAADE, Jan., 1989.
* Oxman, R.M. and Oxman, R.E., The Joy of Syntax: Selected Writings of R.M. Oxman and R.E. Oxman on Design Theory, Design Computation and Design Education. The Department of Architecture, Building and Planning, Technical University Eindhoven, the Netherlands, 1990 (Departmental Publication).
* Oxman, R.M. and Oxman, R.E., The Foundations of Design, The Department of Architecture, Building and Planning, Technical University Eindhoven, the Netherlands. 1992 (Departmental Publication).
* Oxman, R.M., Bax, M. F.Th., Achten, Henri, editors, Design Research in the Netherlands, pre-prints of the DRN Symposium, January, 1995. Reprinted as book:
* Design Research in the Netherlands, Bouwstenen 37, The Department of Architecture, Building and Planning,Technical University Eindhoven, the Netherlands. 1995 ()
* Oxman, Rivka and Oxman, Robert, The New Structuralism: Design, Engineering and Architectural Technologies, AD Architectural Design, Profile No. 206, 2010, Wiley
* Oxman, Rivka and Oxman, Robert, Theories of the Digital in Architecture, Routledge, 2014. ()
* Socializing the Sky, The typology of Tower Clusters, ORO Editions, 2024


## הערות שוליים

קטגוריה:ישראלים ילידי ארצות הברית
קטגוריה:אדריכלים ישראלים
קטגוריה:בוגרי אוניברסיטת הרווארד
קטגוריה:בעלי תואר דוקטור מהטכניון - מכון טכנולוגי לישראל
קטגוריה:עולים בשנות ה-1970
קטגוריה:סגל הטכניון: אדריכלות
קטגוריה:סגל מכללת שנקר
קטגוריה:ישראלים שנולדו במאה ה-20